CELEX: 62022TN0104
Language: fi
Date: 2022-02-25 00:00:00
Title: Asia T-104/22: Kanne 25.2.2022 – Unkari v. komissio

11.4.2022   
            
            
               FI
            
            
               Euroopan unionin virallinen lehti
            
            
               C 158/12
            
         
      Kanne 25.2.2022 – Unkari v. komissio
      (Asia T-104/22)
      (2022/C 158/15)
      Oikeudenkäyntikieli: unkari
      
         Asianosaiset
      
      
         Kantaja: Unkari (asiamiehet: M.Z. Fehér ja G. Koós)
      
         Vastaaja: Euroopan komissio
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa 14.12.2021 tehdyn komission päätöksen, jossa oli kyse hakemuksesta GESTDEM 2021/2808, jolla pyrittiin vahvistamaan mahdollisuus tutustua Unkarista peräisin oleviin asiakirjoihin, ja jossa arvioitiin uudelleen väitteet, joilla Unkari vastusti näiden asiakirjojen luovuttamista.
               
            
                  —
               
               
                  velvoittaa komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Komissio on riitautetulla päätöksellään osittain hyväksynyt oikeuden saada tutustua hakijan vaatimuksen kohteena olleisiin asiakirjoihin siitä huolimatta, että Unkarin viranomaiset olivat nimenomaisesti vedonneet asetuksen N:o 1409/2001 (1) 4 artiklan 3 kohdassa tarkoitettuun poikkeukseen päätöksentekomenettelyn suojaamiseksi, minkä komissio oli hyväksynyt tässä nimenomaisessa tapauksessa aina vahvistushakemukseen saakka.
      Unkarin hallituksen näkemyksen mukaan tulkinta, jonka komissio on omaksunut riitautetussa päätöksessään, on ristiriidassa sekä sen tähänastisen käytännön että unionin tuomioistuimen oikeuskäytännön kanssa, minkä lisäksi sillä vahingoitetaan vakavasti komission ja asianomaisten jäsenvaltion viranomaisten välistä yhteistyötä. Unkarin hallitus väittää, että unionin toimielimen päätös toimintaohjelmia muutettaessa tehdään komission hyväksyntään tukeutuen ja että tämän vuoksi asetuksen N:o 1409/2001 4 artiklan 3 kohdassa säädettyä poikkeusta voidaan soveltaa, se korostaa, että nyt kyseessä olevalle menettelylle on ominaista se, että jäsenvaltioiden päätökset syntyvät hajautetussa mallissa tosiasiallisesti komission tiukassa valvonnassa. Muodollisesti kyse on jäsenvaltion viranomaisen päätöksestä, mutta komissiolla on tähän osoitettavissa oleva vaikutusvalta, minkä vuoksi on vielä vaikeampi hyväksyä sitä, että tällainen päätös ei saa kyseisen poikkeuksen mahdollistamaa suojaa. Asetuksen N:o 1049/2001 4 artiklan 3 kohdassa säädetty poikkeus on tarkoitettu suojaamaan myös jäsenvaltioiden viranomaisten päätöksentekoa.
      
         (1)  Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Euroopan parlamentin ja neuvoston asetus (EY) N:o 1049/2001 (EYVL 2001, L 145, s. 43).